Traže se nove ostavke zbog afere Orao. 1/11/02 - 2002-11-01
Predsjedavajući Doma naroda Skupštine BiH, Nikola Špirić poručio je danas Mirku Šaroviću i Mladenu Ivaniću da podnesu ostavke na svoje
U Vazduhoplovnom zavodu Orao u Bijeljini jučer poslije podne je počela nova istraga, ovaj put finansijskog poslovanja te kompanije koja je osumnjičena za trgovinu sa Irakom, zajedno sa jugoslovenskom firmom Yugoimport. Današnji Washington Post piše, navodeći da je u posjedu pisma i ugovora, da su u ranijem upadu u Orao, 11 oktobra, pripadnici NATO snaga našli ugovor Yugoimporta iz Beograda o trgovini sa Iračkom firmom u Bagdadu Al-Bashair Trade Company u vrijednosti od 8.5 miliona dolara na remontu avionskih mlaznih motora, kao i pismo na Engleskom jeziku kojim se Iračani savjetuju kako prikriti pošiljke oružja iz Jugoslavije od inspektora za naoružanje UN-a. U Banjaluci je, kako nam javlja Dragan Stegić, afera Orao, i dalje tema brojnih rasprava, pogotovo nakon što je visoki peredstavnik Paddy Ashdown poručio vladi Republike Srpske da se odluči hoće li ići putem prema Briselu ili prema Bagdadu. Predsjedavajući Doma naroda Parlamentarne Skupštine BiH, Nikola Špirić poručio je danas Mirku Šaroviću i Mladenu Ivaniću da podnesu ostavke na svoje funkcije zbog isporuke vojne opreme iz Vazduhoplovnog zavoda Orao, Iraku. Afera Orao je nanijela nesagledive posljedice Bosni i Hercegovini a pogotovo Republici Srpskoj i stoga je realno očekivati da će predstavnici međunarodne zajednice u narednom periodu ucjenjivati nosioce vlasti u ovom entitetu i koristiti ih za ispunjavanje najavljenih reformi. Izjavio je ovo danas na konferenciji za novinare u Banjaluci, predsjedavajući Doma naroda Paralmentarne skupštine Bosne i Hercegovine, Nikola Špirić, poručivši dosadašnjem predsjedniku i aktuelnom premijeru Republike Srpske, Mirku Šaroviću i Mladenu Ivaniću da bi bilo dobro da podnesu ostavke zbog afere Orao. »Pričati međunarodnoj zajednici da hoćemo evropske integracije, da hoćemo u Brisel, a otvoriti maksimalnu saradnju prema Bagdadu-to je tragedija. I zato ja mislim da svi treba da odgovaraju čiji su prsti upleteni u ovo, a čini mi se da su najmanje odgovorni oni koji su već kažnjeni. Čini mi se da povući potez da ministar odbrane, po drugi put, podnese ostavku, a da se, po drugi put, penzioniše načelnik Generalšataba, pokazuje punu neozbiljnost ove vlasti prema građanima, prije svega, i predstavlja guranje prsta u oko predstavnicima međunarodne zajednice.« Danas se oglasio i portparol Srpske demokratske stranke, Dušan Stojičić, koji je pozdravio aktivnosti Vrhovnog savjeta odbrane i Vlade Republike Srpske u istrazi povodom slučaja Orao. Međutim, on je zatražio da se istraga proširi i na sva druga preduzeća koja se bave namjenskom proizvodnjom, kako u Republici Srpskoj tako i u Federaciji. Stojičić je, takođe, saopštio da je sporni ugovor između preduzeća Orao i Jugoimporta iz Beograda potpisan u vrijeme Vlade Milorada Dodika te da je saglasnost za potpisivanje tog ugovora dao tadašnji ministar odbrane Manojlo Milovanović. Dodajmo da su inspektori Poreske uprave Republike Srpske počeli istragu u zavodu Orao o dosadašnjem finansijskom poslovanju ove firme ali niko od nadležnih, tim povodom,nije želio da se obrati javnosti.